用韻賦梅花三首  其一
作者：李綱
朝代：宋

paragraphs: 寒梅幾樹開前村，靚粧綽約歸仙魂。
横斜影落石溪淺，皓潔色洗煙嵐昏。
幽香暗動松竹徑，清格自羞桃李園。
窮冬萬里霜雪積，獨得一點陽和温。
冰姿最宜夜月白，玉彩更炫朝霞暾。
明妃失意去朔漠，阿嬌無寵扃長門。
芳容寂寂誰復顧，雅意耿耿今何言。
天涯相對且相樂，爲爾吸盡黄金樽。